Henn Roode

Henn-Olavi Roode (4. november 1924 Tallinn – 25. detsember 1974 Tallinn) oli eesti maalikunstnik.  

 Elukäik 
Ta sündis Tallinnas inseneri ja arsti perekonnas. 1943. aastal lõpetas Tallinna Jakob Westholmi gümnaasiumi. 1944–1947 õppis Tartu Riiklikus Kunstiinstituudis (õppejõud Ado Vabbe ja Elmar Kits). 1947. aasta sügissemestril õppis Tallinna Riiklikus Tarbekunsti Instituudis (õppejõud Johannes Võerahansu ja Lepo Mikko). 

20. novembril 1949 arreteeriti ta fabritseeritud süüdistuste alusel Tartus. Mõne nädala jooksul vahistati tema sõpruskonnast ka Ester Potisepp (hilisem abikaasa), Lembit Saarts, Ülo Sooster, Valdur Ohakas ja 1950. aastal Heldur Viires. 14. juunil 1950 määrati NSV Liidu Riikliku Julgeoleku Ministeeriumi ja erinõupidamise otsusega neile karistuseks 10 aastat vabadusekaotust parandusliku töö laagrites. Henn Roode suunati Kasahhi NSV Karaganda oblastis asunud Lugovoilagi (dokumentides ka Pestšanlag). Ilmselgelt oli „üliõpilasgrupi“ vangipanek mõeldud intelligentsi ja esmajoones kunstnike hirmutamiseks.Peeter Väljas, Etüüde Tartu kunstnikkonnast, 1950. aastad. Tuna. Ajalookultuuri ajakiri 1991,1. lk.31-47. Tõenäoliselt oli see aktsioon üks osa Pariisi koolkonna traditsioone järgiva kunsti(õpetuse) kompromiteerimise kampaanias, mis viiski iseseisva Tartu Riikliku Kunstiinstituudi likvideerimiseni 1950. aasta lõpul.Toomas Karjahärm ja Helle-Mai Luts. Kultuurigenotsiid Eestis. Kunstnikud ja muusikud. 1940-1953, lk. 126. Vt ka „Tartu kunstiüliõpilaste grupi süüdistuskokkuvõte“, samas lk 354-357. 1956. aastal vabanes Roode ennetähtaegselt, samal aastal ka rehabiliteeriti.

Aastatel 1956–1959 õppis Roode Eesti Riiklikus Kunstiinstituudis ja lõpetas selle maalikunstniku diplomiga. Diplomitööks oli õlimaal "Mahtrasse".V. Jõeste, Kaitsti diplomitöid - Sirp ja Vasar, 10.07.1959 Näitustel hakkas Roode esinema kohe pärast kooli lõpetamist. 

Aastatel 1959–1960 töötas ta Tallinna Vineeri- ja Mööblivabriku kunstiringi juhina. 1964. aastal astus Eesti NSV Kunstnike Liidu liikmeks. 1964–1974 tegutses valdavalt vabakutselise kunstnikuna, aeg-ajalt töötas Tallinna Pedagoogilises Instituudis õppejõuna.

Henn Roode suri 25. detsembril 1974 maovähki. Maetud Tallinna Metsakalmistule.

 Isiklikku 
Tema isa August Roode lõpetas Eesti Vabariigilt saadud stipendiumiga õppides Gdański Tehnikaülikooli ja ema Anna Roode ühe esimese naisena Tartu Ülikooli arstiteaduskonna. 19. veebruaril 1957 abiellus Toode õpingukaaslase ja kunstniku Ester Potisepaga (neiupõlvenimi Esther Raudsepp). Neil sündis kaks tütart.

Looming
Olemuselt intellektuaal ja loomult tõeotsija, tiirles tema kunstifilosoofia kõrgemate kategooriate – tõe ja absoluudi – ümber. Ta oli kui teadlane, kes püüdis eraldada juhuslikku olemuslikust, analüüsides objektiivse ideaali ja subjektiivse vormi suhteid. Roode maalipärand koosneb arvukatest meremaalidest, linnavaadetest, abstraktsioonidest, erineva deformatsiooniastme ja -vormiga portreedest, aktidest, autoportreedest, natüürmortidest ja monumentaalsetest kompositsioonidest ("Turg", "Demonstratsioonile", "Asfalteerijad", "Kodusadamas", "Rööpad ja rattad" jt). Samavõrd rikkalik on Henn Roode joonistuste pärand (visandid, eskiisid, natüürmordid, autoportreed, portreed, aktid, mereteema jne). 

Ükski žanr pole Roode loomingus eriti eelistatud, sest teda köidavad pigem probleemid kui motiivid.Hilja Läti. Henn Roode maalide näitus. Kataloog, Tartu Riiklik Kunstimuuseum, 1969 1962. aastal valmis Roode manifest, tema kuulus "Turg", millele pole tolle aja eesti kunstis midagi võrdväärset vastu seada. Eha Komissarov.Tuhat kilomeetrit oli kuristik. Tallinn-Moskva. Näitus Tallinna kunstihoones 1996-1997, 1997, lk 92.  Henn Roode jaoks olid kõige olulisemad mahud, rütm, geomeetria. Tema tööd on 1960. aastate eesti maalis kõige tõsisemalt võetavad eksperimendid, mis tegelevad figuuri, liikumise ja ruumi suhtega. Sirje Helme, Eesti kunsti ajalugu, köide 6, I osa, 2013, lk 262.  Roode loomingu põhiparadoks seisneb selles, et sulgedes end struktuuride, värvide ja pindade vormimaailma, tegeles ta samas pidevalt vormi tühistamisega. Kädi Talvoja, Henn Roode. Modernist saatuse kiuste / Modernist Despite Fate, EKM, 2007.  Roode jaoks polnud abstraktsele kunstile omane ruumiprobleem mitte ainult plastiline, vaid ka vaimne küsimus, lähenemine filosoofilisele süsteemile, kus ei kardeta ka absoluutse tõe mõiste kasutamist. Eha Komissarov, Geomeetriline kunst eestis, Kunst nr 64/, lk 30, 1984.

 Teoseid 
Henn Roode mitmed teosed on eksponeeritud Kumu püsiekspositsioonis. Valik loomingu paremikust kuulub Eesti Kunstimuuseumi maalikogusse, mida saab näha lingil.http://digikogu.ekm.ee/search?searchtext=Roode&searchtype=complex&imageField.x=0&imageField.y=0
 1960 "Turg"
 1961 kubistlike mõjudega "Turg (Lilleturg)"
 1961–1962 "Paberivabrikus"
 1963 "Püügil"
 1963 "Metsa laadimine"
 1964 puhtalt abstraktne "Robustne"
 1965 "Nina"
 1965 "Autoportree"
 1965 "Demonstratsioonil" – kubistlikult abstraheeritud punalippude ja loosungitega motiiv
 1971–1972 "Rööpad ja rattad"
 1974 "Jooksjad"
Palju töid on erakogudes.

 Isikunäitused 
 1969 Eesti Riiklikus Kunstimuuseumis
 1970 Tartu Kunstimuuseumis
 1973 Tallinna Kunstisalongis
 1981 Eesti Riiklikus Kunstimuuseumis
 1988 Draakoni galeriis
 1999 Adamson-Ericu muuseumis
 2007 Kumu Kunstimuuseumis

Eesti Kunstimuuseumi ja Eesti Posti koostöös anti 2011. aastal välja postmark (kujundus L. Lõhmus) Henn Roode teosega "Turg" (1961). Esimene mark margiseeriast "Eesti Kunstimuuseumi kullafondist" Nikolai Triigi maaliga "Lennuk" anti välja aastal 2010.http://www.ekm.ee/et/muuseumist/kunstisoprade-selts/kunstisoprade-toel-teostunud-projektid

Viited

 Välislingid 
 https://ekspress.delfi.ee/areen/henn-roode-ja-optiline-maalitraditsioon?id=69131843
 https://rannarahvamuuseum.ee/sundmused/meri-ja-rannarahvas
 https://digikogu.ekm.ee/search?searchtext=Roode&searchtype=complex&imageField.x=0&imageField.y=0
 https://arhiiv.err.ee/vaata/teatrivara-henn-ja-ester-roode-maalid/similar-81143
 https://arhiiv.err.ee/vaata/ester-roode-81143
 https://kumu.ekm.ee/henn-roode-modernist-saatuse-kiuste/
 http://kunilaart.ee/artist/henn-roode-2/
 Enn Kärmas, Villu Järmut. Henn Roode plakat. Vaadatud 22.veebruaril 2020.
 Bok Eum Kim. "Henn Roode portreelooming kunstniku veendumuste taustal. Bakalaureusetöö". Tartu Ülikooli filosoofiateaduskond. Bakalaureusetöö. Vaadatud 22. veebruaril 2020
 Tõnis Tatar. "Neuroesteetilised kunstiteooriad ning nende võimalused mõnede Henn Roode portreede analüüsiks". Kunstiteaduslikke Uurimusi, 22. veebruar 2020.
https://artiklid.elnet.ee/search~S1*est/X?searchtype=t&searcharg=Henn%20Roode&searchscope=1&SORT=DZ&extended=0&SUBMIT=OTSI

Kategooria:Eesti kunstnikud
Kategooria:Jakob Westholmi Gümnaasiumi vilistlased
Kategooria:Eesti Kunstiakadeemia vilistlased
Kategooria:Tallinna Ülikooli õppejõud
Kategooria:Eesti represseeritud isikud
Kategooria:Metsakalmistule maetud
Kategooria:Sündinud 1924
Kategooria:Surnud 1974